Хайредин (община)
Община Хайредин се намира в Северозападна България и е една от съставните общини на област Враца.

География

Географско положение, граници, големина 
Общината е разположена в северозападната част на Област Враца. С площта си от 189,069 km2 е най-малката сред 10-те общините на областта, което съставлява 5,22% от територията на областта. Границите ѝ са следните:
 на север – община Козлодуй;
 на североизток – община Мизия;
 на югоизток – община Бяла Слатина;
 на юг – община Борован и община Криводол;
 на югозапад – община Бойчиновци от Област Монтана;
 на северозапад – община Вълчедръм от Област Монтана.

Релеф, води 
Територията на община Хайредин изцяло попада в пределите на Западната Дунавска равнина и релефът ѝ е равнинен. Районът на северозапад от долината на река Огоста се заема от южната част на обширното льосово плато Златията с максимална височина в пределите на общината – 143 m. На югоизток от долината на Огоста се простира част от Западната Дунавска равнина, като южно от село Рогозен, на границата с община Борован се намира най-високата точка на общината – 161 m н.в., а на брега на река Огоста, североизточно от Хайредин се намира най-ниската точка – 50 m н.в.

Основната водна артерия е река Огоста, която протича в пределите на общината от югозапад на североизток на протежение от около 9 km с част от долното си течение. В източната част на община Хайредин, от юг на север, с почти цялото си течение (без извора и устието си) през селата Рогозен, Бързина и Ботево преминава река Бързина (ляв приток на Скът).

Население

Етнически състав (2011) 
Численост и дял на етническите групи според преброяването на населението през 2011 г.:

Населени места 
Общината има 6 населени места с общо население 3901 жители към 7 септември 2021 г.

Административно-териториални промени 
 Указ № 161/обн. 25.06.1884 г. – преименува с. Бързински соват (Бързински черкези) на с. Ботьово;
 Указ № 81/обн. 26.02.1923 г. – обединява населените местности Манастирище и Бъзовец в едно населено място – с. Димитрово;
 МЗ № 2820/обн. 14.08.1934 г. – преименува с. Димитрово на с. Босилеград;
 Указ № 191/обн. 22.04.1950 г. – преименува с. Долна Гнойница на с. Михайлово;
 през 1956 г. – осъвременено е името на с. Ботьово на с. Ботево без административен акт;
 указ № 431/обн. 22.11.1960 г. – заличава с. Босилеград и го присъединява като квартал на с. Михайлово.

Политика 
 2011 г. – Тодор Алексиев (Независим)
 2007 – Радослав Стойков (БСП) печели на втори тур с 51% срещу Светла Кирова (независим).
 2003 – Кирил Кирилов (Обединена коалиция „Хайредин – 2007“) печели на втори тур с 52% срещу Васил Василев (БСП).
 1999 – Димитър Асенов (БСП) печели на първи тур с 55% срещу Кирил Кирилов (БЗНС).
 1995 – Васил Георгиев (независим) печели на втори тур с 57% срещу Петър Попов (Предизборна коалиция БСП, БЗНС Александър Стамболийски, ПК Екогласност).

Транспорт 
През общината преминават частично 2 пътя от Републиканската пътна мрежа на България с обща дължина 36,5 km:
 участък от 14,8 km от Републикански път III-101 (от km 60,8 до km 75,6);
 участък от 21,7 km от Републикански път III-133 (от km 16,8 до km 38,5).

Топографска карта

Бележки

Източници

Външни препратки 
 Официален сайт на община Хайредин

Хайредин